送李公擇
作者：蘇軾
朝代：宋

paragraphs: 嗟予寡兄弟，四海一子由。
故人雖云多，出處不我謀。
弓車無停招，逝去勢莫留。
僅存今幾人，各在天一陬。
有如長庚月，到曉爛不收。
宜我與夫子，相好手足侔。
比年兩見之，賓主更獻酬。
樂哉十日飲，衎衎和不流。
論事到深夜，僵仆鈴與騶。
頗嘗見使君，有客如此不。
欲別不忍言，慘慘集百憂。
念我野夫兄，知名三十秋。
已得其爲人，不待風馬牛。
他年林下見，傾蓋如白頭。